श्रीनगर, 31 आगष्ट, 2022: जम्मु-काश्मिरनि शफिया जिल्लायाव मंगलबारखालि रैखाथि हानजा आरो उदखारिजों गावलायनाय जाथाइयाव सा 3 उदखारिफोरा जिउ गोमादों ।  शफियानि नागबल ओनसोलआव उदखारिफोर हाबफैनायखौ पुलिसनि सासे बिबानगिरिआ रैखाथि हानजानो स्रोद खौरां हरनायनि उनाव नायबिजिरनाय हाबाफारिनि गेजेरजों ओनसोलखौ बेंदिंना लादोंमोन ।  बे समावनो रैखाथि हानजा आरो उदखारिफोरनि गेजेराव गावलायनाय जाथाइया सोमजियो ।  जेराव रैखाथि हानजाया सा 3 उदखारिफोरखौ गावथारो ।  पुलिस बिबानगिरिआ बुंथिनाय बादिब्ला गावथारजानाय उदखारिफोरा लश्कर-ए-तैयबानि सोद्रोमामोन ।  काश्मिरनि DGP भिजय कुमारआ टुइटारनि गेजेरजों गावथारजानाय सा 3 उदखारिफोरखौ लश्कर-ए-तैयबानि सोद्रोमा दानिश खुर्सीद भट, तनभीर वानी आरो तौसिफ भट होनना बुंथिदों ।  बिसोरो गोबां उदखार खामानि मावनायजों लोब्बा दंमोन ।  दानिशआ शफियाआव लाइमोनफोरखौ उदखारिनि लामायाव लांनाय खामानियाव आखाइ दंमोन ।  बेनि अनगायैबो बावैसो सान सिगां बियो रैखाथि हानजानि सायाव ग्रेनेडजों गाग्लोबदोंमोन ।  नाथाय बियो बे समाव रैखाथि हानजानि आखाइनिफ्राय खारखोमानानै गदोंमोन ।  नाथाय बे खेबआव बियो रैखाथि हानजानि आखाइयाव गावनि जिउखौ फोजोबनानै लानाङो । 